
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	16 mai 2017

	Nr.
	4c-7/ 137


R A P O R T

asupra proiectului de Lege pentru completarea art.2 din Legea nr.17/2000 privind asistenţa socială a persoanelor vârstnice
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.PLx 62/2017 din 1 februarie 2017, cu dezbaterea pe fond, în procedură obişnuită, a proiectului de Lege pentru completarea art.2 din Legea nr.17/2000 privind asistenţa socială a persoanelor vârstnice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.510/26.05.2016)
· avizul favorabil al Consiliul Economic şi Social (1899/10.05.2016)
· avizul favorabil al Comisiei juridice, de disciplină şi imunităţi 
(nr.4c-11/180/15.02.2017)

· avizul negativ al Comisiei pentru administraţie publică şi amenajarea teritoriului (nr.4c-6/27/21.02.2017)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/64/15.02.2017)

· avizul negativ al Comisiei pentru egalitatea de şanse pentru femei şi bărbaţi (nr.4c-17/1159/21.02.2017)

· punctele de vedere, negative, ale Guvernului (nr.1575/25.08.2016 şi nr.260/16.03.2017).

Proiectul de lege are ca obiect de reglementare completarea art.2 din Legea nr.17/2000, în sensul înfiinţării, la nivelul fiecărui judeţ, în coordonarea consiliului judeţean, a câte unui cămin pentru persoane vârstnice.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 25 aprilie 2017 a participat în conformitate cu prevederile art.55 din Regulamentul Camerei Deputaţilor, republicat, domnul Cristian Cosmin - Secretar de Stat în Ministerul Muncii şi Justiţiei Sociale.
La lucrările comisiei şi-au înregistrat prezenţa 16 deputaţi, din totalul de 21 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 22 decembrie 2016 , în condiţiile articolului 75 alineatul (2) teza a III-a din Constituţia României.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea proiectului de lege din următoarele considerente:

· propunerea de înfiinţare a căminului în coordonarea consiliului judeţean nu respectă prevederile art.112-114 din Legea nr.292/2011 privind asistenţa socială, conform cărora furnizarea serviciilor sociale de către autorităţile publice locale se realizează numai prin serviciile publice de asistenţă socială;
· tot în Legea nr.292/2011 se prevede faptul că serviciile sociale acordate şi administrate de către autorităţile administraţiei publice locale se înfiinţează prin hotărâre a consiliului local şi pot fi organizate ca structuri cu sau fără personalitate juridică;
· autorităţile administraţiei publice locale au posibilitatea ca, prin hotărâre a consiliului local/judeţean, să decidă înfiinţarea de cămine pentru persoane vârstnice conform Programului de interes naţional ”Dezvoltarea reţelei naţionale de cămine pentru persoanele vârstnice”, adoptat prin Hotărârea Guvernului nr.212/2011.


PREŞEDINTE,



SECRETAR,

Adrian Solomon



Violeta Răduţ
Întocmit,

Consilier parlamentar Adriana Breazu

